Man met 39 boetes spaander toe beamptes hom voorkeer | Netwerk24
Deur Roshé Taka 06 Junie 2019 18:26
’n Minibustaxibestuurder het Donderdag in Belhar, Kaapstad, in ’n ander taxi probeer vlug toe verkeersbeamptes hom weens 39 uitstaande boetes in hegtenis wou neem.
Die 31-jarige man van Kraaifontein het boetes van R112 050.
Richard Coleman, woordvoerder van die Kaapstad-verkeersafdeling, sê die taxibestuurder is voorgekeer omdat hy in Symphony-weg stilgehou en die verkeer ontwrig het.
Toe die bestuurder besef hy gaan in hegtenis geneem word, het hy weggehardloop en in die ander taxi wat in die rigting van Bellville onderweg was, gespring.
Die verkeersbeamptes het die taxi agternagesit en dit tot stilstand gedwing.
Die man het weer gevlug, maar beamptes het hom voor die hoofhek van die Kaapse Skiereiland-Universiteit vir Tegnologie aangekeer.
“Die taxi waarin die man gespring het, was net op die regte tyd op die regte plek,” het Coleman gesê.
Die taxibestuurder het in verband met uitstaande lasbriewe in die munisipale hof in Parow verskyn.
Dit is nie seker of hy in aanhouding bly en of hy om borgtog aansoek gedoen het nie, sê Coleman.
Meer oor: Belhar | Kaapstad | Misdaad | Verkeersboetes | Inhegtenisname